Diari Oficial de la Generalitat Valenciana


Sumari del DOGV 10576, del 20-02-2025 (2025/2780)

ORDE 4/2025, de 17 de febrer, de la Conselleria d'Educació, Cultura, Universitats i Ocupació, per la qual es modifica l'Orde 1/2025, de 28 de gener, de la Conselleria d'Educació, Cultura, Universitats i Ocupació, per la qual es convoca procediment selectiu de concurs oposició d'ingrés i procediment per a l'adquisició de noves especialitats en els cossos de professors d'Ensenyança Secundària, professors especialistes en Sectors Singulars de la FP, professors d'escoles oficials d'idiomes, professors de Música i Arts Escèniques i professors d'Arts Plàstiques i Disseny.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10709

Data del DOGV
:   20-02-2025

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2025/2780

CVE
:   QQRH-N-5162-1524

Data del document
:   17-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Anàlisi jurídica

 Descriptors 

:   * concurs administratiu
    * personal docent

En data 30 de gener de 2025 es va publicar, en el *Diari Oficial de la Generalitat Valenciana*  núm. 10839, l'Orde 1/2025, de 28 de gener, de la Conselleria d'Educació, Cultura, Universitats i Ocupació, per la qual es convoca procediment selectiu de concurs oposició d'ingrés i procediment per a l'adquisició de noves especialitats en els cossos de professors d'Ensenyança Secundària, professors especialistes en Sectors Singulars de la Formació Professional, professors d'Escoles Oficials d'Idiomes, professors de Música i Arts Escèniques i professors d'Arts Plàstiques i Disseny, en execució de l'oferta d'ocupació pública docent corresponent a l'any 2024 pel Decret 91/2024, de 23 de juliol, del Consell.

Sent necessari modificar determinats apartats de l'orde i a fi de garantir una major seguretat jurídica al procediment selectiu convocat i facilitar a les persones opositores la comprensió de la convocatòria i de les proves a realitzar per a la seua preparació.

Vista la proposta del director general de Personal Docent, la Conselleria d'Educació, Cultura, Universitats i Ocupació, resol modificar l'Orde 1/2025, de 28 de gener, de la Conselleria d'Educació, Cultura, Universitats i Ocupació, per la qual es convoca procediment selectiu de concurs oposició d'ingrés i procediment per a l'adquisició de noves especialitats en els cossos de professors d'Ensenyança Secundària, professors especialistes en Sectors Singulars de la Formació Professional, professors d'Escoles Oficials d'Idiomes, professors de Música i Arts Escèniques i professors d'Arts Plàstiques i Disseny en el següent sentit:

*Primer. Modificació de determinats apartats de la convocatòria:*

Apartat 1.6.4.1 «Segona prova».

El tercer paràgraf queda redactat de la forma següent:

«En l'especialitat d'Orientació Educativa, la persona aspirant presentarà la planificació de l'Equip d'orientació educativa o del Departament d'orientació educativa i professional, en la qual s'arreplegaran les activitats i els criteris generals que han de dirigir la seua actuació durant un curs escolar per a donar suport al centre (IES, CEIP, CEP, CEE, etc.) en el desenrotllament de l'orientació educativa i professional.»

Subapartat segon. Procediment per a la presentació telemàtica de la programació d'aula, programació didàctica o guia docent.

El punt 2 queda redactat de la forma següent:

«2. Les programacions o guies es presentaran de manera telemàtica a través de la seu electrònica de la Generalitat Valenciana (http://www.ceice.gva.es/es/web/rrhh-educacion/oposiciones) sent necessari identificar-se per qualsevol dels sistemes d'identificació o firma electrònica admesos en la pròpia seu electrònica. El lliurament de les programacions d'aula s'haurà d'efectuar en un únic document amb format PDF que no supere els 25 MB.»

Apartat 7.2 «Fase de concurs de mèrits».

El quart paràgraf queda redactat de la forma següent:

«En esta fase només es tindran en compte els mèrits perfeccionats fins al dia anterior a l'inici de la primera prova establit en la base 5.4.8.1 d'esta orde, acreditats documentalment com s'indica en l'annex I.»

Annex I «Barem per a la valoració de mèrits del procediment selectiu de concurs oposició per a ingrés en el cos de professors d'ensenyança secundària, professors especialistes en sectors singulars de la Formació Professional, professors d'escoles oficials d'idiomes, professors de música i arts escèniques i professors d'arts plàstiques i disseny»,

Apartat 3.4. «Exclusivament per a l'especialitat d'Educació Física»

Els subapartats 3.4.1 i 3.4.2 se suprimixen i l'apartat 3.4 queda redactat de la forma següent:

«3.4. Per figurar o haver figurat en la relació d'esportistes d'alt nivell segons el Reial decret 971/2007, de 13 de juliol, sobre esportistes d'alt nivell i alt rendiment o en les llistes d'esportistes d'elit de la Comunitat Valenciana de nivell alta competició, per complir les condicions establides en la disposició transitòria del Decret 39/2020, de 20 de març, del Consell, de mesures de suport a esportistes d'elit i al personal tècnic, entrenador, arbitral i jutge d'elit de la Comunitat Valenciana: 1,0000 punts»

«Notes generals» l'apartat primer queda redactat de la manera següent:

«Primera. En cap cas seran valorats aquells cursos, assignatures o crèdits la finalitat dels quals siga l'obtenció d'un títol acadèmic, màster o una altra titulació de postgrau, del Certificat de Capacitació per a l'ensenyança en valencià o del Diploma de Mestre de Valencià.»

Annex III «Característiques de la prova de contingut pràctic»

En l'apartat «Cos docent d'Ensenyança Secundària»

L'especialitat 209-Dibuix queda redactat de la manera següent

«209 Dibuix

La prova de contingut pràctic constarà de dos parts:

1. Resolució de tres exercicis de geometria plana i descriptiva. La qualificació suposarà el 50% del total de la nota de la prova pràctica.

2. Realització d'una composició plana d'expressió plàstica o color sobre suport paper, en relació amb la impartició del currículum de les matèries assignades a l'especialitat en l'Educació Secundària i la seua aplicació didàctica a l'aula des d'un enfocament competencial i contextualitzat. La qualificació suposarà el 50% del total de la nota de la prova pràctica.

Les persones aspirants hauran d'anar proveïdes dels instruments de dibuix i mesura que consideren adequats. S'ha de tindre en compte que el procediment pictòric de la composició podrà ser: llapis, ceres, tintes o qualsevol altre, exclosos els aglutinants líquids o viscosos (pintura a l'aigua, a l'oli, etc.)

Per a la realització d'esta prova, les persones aspirants disposaran del temps que la Comissió de selecció considere necessari, amb un màxim de quatre hores.»

*Segon. Termini de presentació de noves sol·licituds*

Habilitar un nou termini de presentació de sol·licituds per a participar en este procés selectiu.

El termini de presentació de sol·licituds serà de 10 dies hàbils a partir de l'endemà de la publicació en el *Diari Oficial de la Generalitat Valenciana*  d'esta orde de modificació.

La presentació de la sol·licitud de participació i de la declaració responsable es realitzarà en els termes previstos en les bases de la convocatòria.

No hauran de presentar nova sol·licitud les persones que ja ho van fer en el termini inicial previst en la convocatòria.

*Tercer. Termini de compliment dels requisits*

Tots els requisits enumerats anteriorment hauran de posseir-se en el dia de finalització del termini de presentació de sol·licituds arreplegat en el punt segon d'esta orde, i mantindre's fins al moment de la presa de possessió com a personal funcionari de carrera, a excepció del requisit específic establit en la base 2.1.1.h, i d'acord amb la base 7, les dos de la convocatòria regulada en l'Orde 1/2025, de 28 de gener, de la Conselleria d'Educació, Cultura, Universitats i Ocupació.

*Quart. Recursos*

De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei reguladora de la jurisdicció contenciosa administrativa, contra esta orde, que posa fi a la via administrativa, podrà interposar-se potestativament recurs de reposició davant el conseller d'Educació, Cultura, Universitats i Ocupació en el termini d'un mes a comptar des de l'endemà de la seua publicació en el *Diari Oficial de la Generalitat Valenciana*, o bé, caldrà plantejar directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se, això sense perjuí de qualsevol altre que s'estimarà convenient.

  

València, 17 de febrer de 2025

José Antonio Rovira Jover

Conseller d’Educació, Cultura, Universitats i Ocupació